Pellegrini, Peter, podpredseda vlády SR pre investície (2016-04-27):
Ďakujem. Veľmi, veľmi krátko len k niektorým kolegom, ktorí sa dožadovali niektorých informácií. Pán kolega Simon sa vyjadril vo svojej reči, že sme odmietli požiadavku na predloženie aktuálneho stavu čerpania alebo vyhodnotenie stavu čerpania za programovacie obdobie 2007 – 2013. Chcem vás uistiť, že takúto správu určite obdržíte a bude predložená aj do parlamentu, aj na finančný výbor, akurát by bolo nie účelné veľmi ju tvoriť teraz, keď sa ešte finalizuje certifikácia posledných platieb na certifikačnom orgáne. Ja si myslím, ak vydržíte ešte niekoľko týždňov, kedy budeme mať definitívne čísla, myslím, že to je efektívnejšie ako vám robiť teraz nejaký polodokument, ktorý by aj tak ešte neodzrkadľoval to definitívne percento čerpania z objemu štrukturálnych fondov za programovacie obdobie ´7 až ´13. Takže nič sa také vážne nedeje, len počkajte pár týždňov a dostanete úplne definitívnu správu. Chcel by som všetkých kolegov a kolegyne požiadať, ktorí budú vystupovať v prvom čítaní a v druhom čítaní, aby si naozaj dobre prečítali samotný zákon, prečítali si dôvodovú správu, kde je vysvetlené, ako veci budú prebiehať, aby potom nepoužívali také argumenty, ako používal pán Simon, že dochádza k zmene, alebo ešte niektorých poslancov, že dochádza k zmene riadiaceho orgánu, čo bude musieť ísť do Bruselu. Prosím, prečítajte si to. Nepôjde ani v prípade, že by malo dôjsť k nejakej krízovej intervencii k zmene riadiaceho orgánu, nebude nikto meniť riadiaci orgán. Riadiaci orgán zostane aj so svojím vedením tam, kde je, akurát bude musieť prijímať a rešpektovať odporúčania na nápravné opatrenia z centrálneho koordinačného orgánu. Ďalej, vážené kolegyne, kolegovia, rozprávať tu o tom, že vzniká nejaké ministerstvo alebo niečo. Tento štát mal stále problém uchopiť nejakým spôsobom agendu, ktorá má nadrezortný charakter, a preto v oblasti eurofondov a v oblasti informatizácie, ktorá naozaj zasahuje do všetkých ministerstiev, je účelné, aby sa riadil z pozície Úradu vlády alebo podpredsedu vlády, a nie aby bol riadené, aby jedno ministerstvo riadilo ostatné ministerstvá. Tak sa to navrhuje riešiť takýmto spôsobom. A prosím, ak hovoriť o tom, že narastá počet úradníkov alebo veľká byrokratizácia, ešte raz prosím, prečítajte si predkladaciu správu. Centrálny koordinačný orgán, to sú úradníci, ktorí už dnes sú a pracujú, tí akurát prejdú pod iné riadenie. Informatizácia a celá sekcia na ministerstve financií už je, existuje a úradníci pracujú a sú platení, prejde pod jedno riadenie. Chcem upozorniť, že aj v prípade, ak by došlo ešte k rozšíreniu úradu o časť riadenia, schvaľovania alebo odsúhlasovania víziou, to sú všetko ľudia, prosím, pripomeňte všetkým, že možno tých sto ľudí, ktorí dnes robia na centrálnom koordinačnom orgáne, sú platení z prostriedkov štrukturálnych fondov, sú platení priamo Európskou úniou, pretože slúžia na kontrolu, usmerňovanie a koordináciu čerpania eurofondov a nestoja štátny rozpočet skoro nič. Takže, prosím, nerozprávajte, že sa míňajú prostriedky na niečo iné. A ten pán poslanec Beblavý, ktorý samozrejme všetko vie a vie sa vyjadriť k absolútne každej téme, ktorá je tu nastolená, tomu chcem len odkázať, že on bol ten poslanec, ktorý 10. 8., jak to dobre tu mám, hlasoval za vznik trafiky pre jedného z koaličných partnerov Radičovej vlády. Hlasoval za to, aby v skrátenom legislatívnom konaní vzniklo ministerstvo životného prostredia, ktoré bolo zrušené. A je to ten pán poslanec, ktorý v nasledujúcich dvoch rokoch vybavil pre učiteľov zvýšenie platov nula percent v jednom roku, nula percent v druhom roku. Ten pán poslanec nech nám nerozpráva o tom, ako sa majú alebo nemajú zvyšovať platy učiteľov v Slovenskej republike. Ďakujem pekne. (Potlesk.)